Este ultima zi de vot în Rusia pentru alegerile prezidenţiale menite să asigure victoria triumfală a lui Vladimir Putin în faţa celor trei contracandidaţi, fără anvergură, admişi în competiţie.
Mai mult de jumătate dintre alegători au mers la urne în primele două zile, marcate de incidente sproadice, dar mai ales de atacurile cu drone de pe teritoriul Rusiei, atribuite Ucrainei.
Un nou atac asupra unei rafinării din sudul Rusiei a fost raportat azi în Krasnodar, iar autorităţile regionale spun că a fost provocat de un incendiu şi că o persoană a decedat din cauza unui stop cardiac. Toată săptămâna au avut loc astfel de atacuri, iar preşedintele Putin a avertizat că încercările Kievului de a perturba procesul electoral nu vor rămâne nepedepsite. De asemenea, autorităţile electorale au acuzat Ucraina că ar sta în spatele celor câtorva incidente de la secţiile de vot. Moscova i-a ameninţat deja cu închisoarea pe cei care încearcă să împiedice votarea. Potrivit agenţiilor de presă, este de aşteptat ca opoziţia rusă să-şi verifice astăzi influenţa, după ce i-a îndmnat pe ruşi să meargă la vot cât mai mulţi la aceeaşi oră, într-o campanie de protest numită "Prânz împotriva lui Putin." (Rador/ FOTO radioiasi.ro)